Eestimaa Konstitutsiooniline Erakond
Eestimaa Konstitutsiooniline Erakond (saksa keeles Konstitutionelle Partei in Estland) oli aastail 1905–1914 Eestimaal tegutsenud erakond. Erakond asutati 4/17. novembril 1905, ta taotles kõigi kohalike keelte kasutamise õigust asjaajamises ja emakeelset haridust. Esimees oli Christoph von Mickwitz (ka hilisem Eestimaa Saksa-Balti Erakonna esimene esimees). 1906. aasta algul oli erakonnal umbes 2000 liiget. Liikmete hulka kuulusid Paul Schiemann, Eduard von Stackelberg, Erhard Dehio ja Jakob Kõrv. Alates 1910. aastast kuulus erakond koos Balti Konstitutsioonilise Erakonna, Kuramaa Monarhistlik-konstitutsioonilise Erakonna ja Liivimaa Liberaal-konstitutsioonilise Erakonnaga Baltimaade Konstitutsiooniliste Erakondade Liitu.